ΑΠΌΦΑΣΗ ΤΗΣ ΕΠΙΤΡΟΠΉΣ της 23ης Δεκεμβρίου 2005 σχετικά με την τεχνική προδιαγραφή διαλειτουργικότητας για το υποσύστημα «θόρυβος τροχαίου υλικού» του συμβατικού διευρωπαϊκού σιδηροδρομικού συστήματος [κοινοποιηθείσα υπό τον αριθμό Ε(2005) 5666] (Κείμενο που παρουσιάζει ενδιαφέρον για τον ΕΟΧ) (2006/66/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2001/16/EΚ του Ευρωπαϊκού Κοινοβουλίου και του Συμβουλίου, της 19ης Μαρτίου 2001, για τη διαλειτουργικότητα του συμβατικού διευρωπαϊκού σιδηροδρομικού συστήματος (1), και ιδίως το άρθρο 6 παράγραφος 1, Εκτιμώντας τα ακόλουθα: (1) Σύμφωνα με το άρθρο 2 στοιχείο γ) της οδηγίας 2001/16/EΚ, το διευρωπαϊκό συμβατικό σιδηροδρομικό σύστημα υποδιαιρείται σε διαρθρωτικά ή λειτουργικά υποσυστήματα. (2) Σύμφωνα με το άρθρο 23 παράγραφος 1 της οδηγίας, το υποσύστημα «θόρυβος» πρέπει να καλύπτεται από τεχνική προδιαγραφή διαλειτουργικότητας (ΤΠΔ). (3) Το πρώτο στάδιο εκπόνησης μιας TΠΔ είναι να καταρτίσει σχέδιο TΠΔ η Ευρωπαϊκή Ένωση Σιδηροδρομικής Διαλειτουργικότητας (AEIF), η οποία είχε ορισθεί ως κοινός αντιπροσωπευτικός οργανισμός. (4) Η AEIF έλαβε εντολή να εκπονήσει σχέδιο TΠΔ για το υποσύστημα «θόρυβος» σύμφωνα με το άρθρο 6 παράγραφος 1 της οδηγίας. Οι βασικές παράμετροι αυτού του σχεδίου TΠΔ είχαν εγκριθεί με την απόφαση 2004/446/EΚ της Επιτροπής, της 29ης Απριλίου 2004, για τoν προσδιορισμό των βασικών παραμέτρων των τεχνικών προδιαγραφών διαλειτουργικότητας για το θόρυβο, τις εμπορικές αμαξοστοιχίες και τις τηλεματικές εφαρμογές στη μεταφορά εμπορευμάτων που αναφέρονται στην οδηγία 2001/16/EΚ (2). (5) Το σχέδιο TΠΔ που εκπονήθηκε με βάση τις βασικές παραμέτρους συνοδευόταν από εισαγωγική έκθεση, η οποία περιείχε ανάλυση κόστους-ωφέλειας, όπως προβλέπει το άρθρο 6 παράγραφος 5 της οδηγίας. (6) Η επιτροπή που έχει συσταθεί από την οδηγία 96/48/EΚ του Συμβουλίου, της 23ης Ιουλίου 1996, σχετικά με τη διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας (3) εξέτασε το σχέδιο TΠΔ με βάση την εισαγωγική έκθεση. (7) Η οδηγία 2001/16/EΚ και οι ΤΠΔ ισχύουν όντως για την ανανέωση αλλά όχι για την αντικατάσταση για λόγους συντήρησης. Τα κράτη μέλη όμως ενθαρρύνονται να εφαρμόζουν τις ΤΠΔ αντικατάστασης για λόγους συντήρησης, όταν μπορούν και όταν η εργασία συντήρησης το δικαιολογεί. (8) Η TΠΔ για το θόρυβο του τροχαίου υλικού δεν πρέπει να απαιτεί τη χρήση εξειδικευμένων τεχνολογιών ή τεχνικών λύσεων, εκτός εάν αυτό είναι απόλυτα αναγκαίο για τη διαλειτουργικότητα του συμβατικού διευρωπαϊκού σιδηροδρομικού συστήματος. (9) Η TΠΔ βασίζεται στις καλύτερες ειδικές γνώσεις που ήταν διαθέσιμες κατά την εκπόνηση του αντίστοιχου σχεδίου. Εξαιτίας των τεχνολογικών, επιχειρησιακών, κοινωνικών εξελίξεων ή των εξελίξεων σε θέματα ασφαλείας θα χρειασθεί ενδεχομένως να τροποποιηθεί ή να συμπληρωθεί η συγκεκριμένη ΤΠΔ. Εφόσον χρειασθεί, θα πραγματοποιηθεί βαθύτερη και εκτενέστερη αναθεώρηση ή επικαιροποίηση για την τροποποίηση της διαδικασίας που ορίζεται στην παρούσα ΤΠΔ, σύμφωνα με το άρθρο 6 παράγραφος 3 της οδηγίας 2001/16/EΚ. (10) Για να ενθαρρυνθεί η καινοτομία και να λαμβάνεται υπόψη η αποκτώμενη πείρα, η ΤΠΔ μπορεί να αναθεωρείται σε τακτά χρονικά διαστήματα. Η παρούσα διάταξη αναλύεται στο κεφάλαιο 7 της ΤΠΔ. (11) Το τροχαίο υλικό των συμβατικών σιδηροδρόμων λειτουργεί σήμερα με βάση υπάρχουσες εθνικές, διμερείς, πολυεθνικές ή διεθνείς συμφωνίες. Είναι σημαντικό οι συμφωνίες αυτές να μην εμποδίζουν τη σημειούμενη ή τη μελλοντική πρόοδο στη διαλειτουργικότητα. Προς το σκοπό αυτό, είναι αναγκαίο να εξετάσει η Επιτροπή τις συμφωνίες αυτές προκειμένου να εξακριβώσει εάν η ΤΠΔ που περιέχει το παράρτημα χρειάζεται να αναθεωρηθεί αναλόγως. (12) Για να αποφευχθεί οιαδήποτε σύγχυση, είναι αναγκαίο να δηλωθεί ότι οι διατάξεις της απόφασης 2004/446/EΚ, οι οποίες αφορούν τις βασικές παραμέτρους του συμβατικού διευρωπαϊκού σιδηροδρομικού συστήματος, δεν θα ισχύουν πλέον. (13) Η επιτροπή που έχει συσταθεί με την οδηγία 96/48/EΚ συμφωνεί με τα μέτρα που προβλέπει η παρούσα απόφαση, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η τεχνική προδιαγραφή διαλειτουργικότητας (εφεξής «TΠΔ») του υποσυστήματος «θόρυβος» του συμβατικού διευρωπαϊκού σιδηροδρομικού συστήματος που αναφέρεται στο άρθρο 6 παράγραφος 1 της οδηγίας 2001/16/EΚ, ορίζεται στο παράρτημα της παρούσας απόφασης. Η ΤΠΔ ισχύει πλήρως για το τροχαίο υλικό του συμβατικού διευρωπαϊκού σιδηροδρομικού συστήματος, όπως αυτό ορίζεται στο παράρτημα I της οδηγίας 2001/16/EΚ. Άρθρο 2 Η TΠΔ περιλαμβάνει δύο στάδια, όπως προδιαγράφεται στο κεφάλαιο 7 του παραρτήματος. Με την επιφύλαξη του μηχανισμού τακτικής αναθεώρησης που προβλέπεται στο κεφάλαιο 7, η Επιτροπή θα παραδώσει στην επιτροπή που έχει συσταθεί βάσει του άρθρου 21 της οδηγίας 96/48/EΚ, το αργότερο εντός επτά ετών από την ημερομηνία έναρξης ισχύος της παρούσας απόφασης, έκθεση και, εάν χρειασθεί, πρόταση αναθεώρησης του τμήματος 7.2 του παραρτήματος. Άρθρο 3 Εφόσον συμφωνίες περιλαμβάνουν απαίτηση για τα όρια θορύβου, τα κράτη μέλη κοινοποιούν στην Επιτροπή τα όρια αυτά εντός έξι μηνών από την ημερομηνία έναρξης ισχύος της παρούσας απόφασης. Οι τύποι συμφωνιών που πρέπει να κοινοποιηθούν είναι: α) εθνικές συμφωνίες μεταξύ των κρατών μελών και των σιδηροδρομικών επιχειρήσεων ή των διαχειριστών των υποδομών, οι οποίες έχουν συναφθεί σε μόνιμη ή σε προσωρινή βάση και ήταν απαραίτητες λόγω της πολύ ιδιαίτερης ή τοπικής φύσης των συγκεκριμένων μεταφορών· β) διμερείς ή πολυμερείς συμφωνίες μεταξύ των σιδηροδρομικών επιχειρήσεων, των διαχειριστών των υποδομών ή των αρχών ασφαλείας, οι οποίες παρέχουν υψηλό επίπεδο τοπικής ή περιφερειακής διαλειτουργικότητας· γ) διεθνείς συμφωνίες μεταξύ ενός ή περισσοτέρων κρατών μελών και τουλάχιστον μιας τρίτης χώρας, ή μεταξύ των σιδηροδρομικών επιχειρήσεων ή των διαχειριστών των υποδομών των κρατών μελών και τουλάχιστον μιας σιδηροδρομικής επιχείρησης ή διαχειριστού υποδομής τρίτης χώρας, οι οποίες παρέχουν υψηλό επίπεδο τοπικής ή περιφερειακής διαλειτουργικότητας. Άρθρο 4 Οι διατάξεις της απόφασης 2004/446/EΚ, οι οποίες αφορούν τις βασικές παραμέτρους του συμβατικού διευρωπαϊκού σιδηροδρομικού συστήματος, δεν θα ισχύουν από την ημερομηνία έναρξης ισχύος της παρούσας απόφασης. Άρθρο 5 Η παρούσα απόφαση τίθεται σε ισχύ έξι μήνες από την ημερομηνία κοινοποίησής της. Άρθρο 6 Η παρούσα απόφαση απευθύνεται στα κράτη μέλη. Bρυξέλλες, 23 Δεκεμβρίου 2005.

[Source: multi_eurlex | Tokens: 5841]